b'\n_START_ARTICLE_\nOrganiza\xc8\x9bia pentru Securitate \xc8\x99i Cooperare \xc3\xaen Europa\n_START_PARAGRAPH_\nOrganiza\xc8\x9bia pentru Securitate \xc8\x99i Cooperare \xc3\xaen Europa (OSCE) este o organiza\xc8\x9bie interna\xc8\x9bional\xc4\x83 pentru securitate. Se concentreaz\xc4\x83 asupra prevenirii conflictelor, administr\xc4\x83rii crizelor \xc8\x99i reconstruc\xc8\x9biei post-conflictuale. Este formata din 57 de \xc8\x9b\xc4\x83ri participante din Europa, Mediteran\xc4\x83, Caucaz, Asia Central\xc4\x83 \xc8\x99i America de Nord, acoperind spa\xc8\x9biul emisferei nordice "de la Vancouver la Vladivostok".\n_START_SECTION_\nInstitu\xc8\x9bii\n_START_PARAGRAPH_\nOrganele de decizie ale organiza\xc8\x9biei sunt Summitul, Consiliul Ministerial. Consiliul Permanent este forul regulat de luare a deciziilor \xc8\x99i se \xc3\xaentrune\xc8\x99te s\xc4\x83pt\xc4\x83m\xc3\xa2nal. Organiza\xc8\x9bia este condus\xc4\x83 de un Pre\xc8\x99edinte \xc3\xaen exerci\xc8\x9biu (\xc3\xaen prezent Ministrul secretar de stat \xc8\x99i al afacerilor externe al Kazakstanului Kanat Saudabayev numit la Viena \xc3\xaen 12 ianuarie 2010), pentru un mandat de un an. Activitatea sa este sprijinit\xc4\x83 de troica OSCE, format\xc4\x83 de pre\xc8\x99edin\xc8\x9bia anterioar\xc4\x83 (Grecia) \xc8\x99i de cea viitoare (Lituania va exercita pre\xc8\x99edin\xc8\x9bia \xc3\xaen 2011). Secretarul general al organiza\xc8\x9biei este Marc Perrin de Brichambaut._NEWLINE_Sediul OSCE este situat \xc3\xaen Viena, Austria. Organiza\xc8\x9bia are birouri \xc3\xaen Copenhaga, Haga, Var\xc8\x99ovia, Praga \xc8\x99i Geneva, . La Copenhaga se afl\xc4\x83 sediul Adun\xc4\x83rii Parlamentare a OSCE, la Haga cel al \xc3\x8enaltului Comisar OSCE privind Minorit\xc4\x83\xc8\x9bile Na\xc8\x9bionale (\xc3\x8eCMN), iar la Var\xc8\x99ovia cel al Biroului OSCE pentru Institu\xc8\x9bii Democratice \xc8\x99i Drepturile Omului (ODIHR). La Viena se afl\xc4\x83 \xc8\x99i sediul Reprezentantului OSCE pentru Libertatea Presei (RFOM).\n_START_SECTION_\nIstorie\n_START_PARAGRAPH_\nOrganiza\xc8\x9bia a fost creat\xc4\x83 \xc3\xaen 1973 sub numele de Conferin\xc8\x9ba pentru Securitate \xc8\x99i Cooperare \xc3\xaen Europa (CSCE). Negocierile privind crearea unei grup\xc4\x83ri de securitate europene dateaz\xc4\x83 \xc3\xaenc\xc4\x83 din anii 1950, \xc3\xaens\xc4\x83 R\xc4\x83zboiul Rece a \xc3\xaempiedicat ob\xc8\x9binerea unor progrese substan\xc8\x9biale p\xc3\xa2n\xc4\x83 \xc3\xaen noiembrie 1972 la Helsinki. Recomand\xc4\x83rile rezultate \xc3\xaen urma negocierilor, "Carta Albastr\xc4\x83", au conferit funda\xc8\x9bia practic\xc4\x83 pentru crearea unei conferin\xc8\x9be \xc3\xaen trei faze, procesul Helsinki. CSCE s-a deschis \xc3\xaen Helsinki pe 3 iulie 1973 cu participarea reprezentan\xc8\x9bilor din 35 de \xc8\x9b\xc4\x83ri. Faza I a constat \xc3\xaen atingerea unui consens \xc3\xaen privin\xc8\x9ba Cartei Albastre. Faza a II-a a fost faza de lucru, desf\xc4\x83\xc8\x99urat\xc4\x83 la Geneva din 18 septembrie 1973 p\xc3\xa2n\xc4\x83 \xc3\xaen 21 iulie 1975. Rezultatul Fazei a II-a a fost Actul Final de la Helsinki, semnat de c\xc4\x83tre 35 de \xc8\x9b\xc4\x83ri participante \xc3\xaen ultima faz\xc4\x83, a III-a, ce a avut loc la Helsinki \xc3\xaentre 30 iulie \xc8\x99i 1 august 1975._NEWLINE_Modul de lucru pentru \xc3\xaembun\xc4\x83t\xc4\x83\xc8\x9birea rela\xc8\x9biilor \xc8\x99i implementarea Actului de la Helsiki a fost discutat \xc8\x99i aprobat \xc3\xaentr-o serie de \xc8\x99edin\xc8\x9be desf\xc4\x83\xc8\x99urate la Belgrad (4 octombrie 1977 - 8 martie 1978), Madrid (11 noiembrie 1980 - 9 septembrie 1983), \xc8\x99i Viena (4 noiembrie 1986 - 19 ianuarie 1989)._NEWLINE_Pr\xc4\x83bu\xc8\x99irea Cortinei de Fier a necesitat schimbare rolului CSCE. Carta de la Paris pentru Noua Europ\xc4\x83, semnat\xc4\x83 pe 21 noiembrie 1990 a marcat \xc3\xaenceputul schimb\xc4\x83rii. La 1 ianuarie 1995, numele organiza\xc8\x9biei a fost schimbat \xc3\xaen OSCE._NEWLINE_Pe 19 noiembrie 1999, la Istanbul, OSCE a \xc3\xaencheiat un summit de dou\xc4\x83 zile apel\xc3\xa2nd la stabilitate politic\xc4\x83 \xc3\xaen Cecenia \xc8\x99i adopt\xc3\xa2nd o Cart\xc4\x83 pentru Securitatea Europei._NEWLINE_Dup\xc4\x83 ce un grup de 13 senatori democra\xc8\x9bi americani au \xc3\xaenaintat o peti\xc8\x9bie secretarului de stat Colin Powell \xc3\xaen care cereau interven\xc8\x9bia unor observatori electorali str\xc4\x83ini la alegerile preziden\xc8\x9biale din Statele Unite, pre\xc8\x99edintele Bush a invitat OSCE s\xc4\x83 trimit\xc4\x83 observatorii.'